In 1965 is die Triumph 1300 internasionaal bekendgestel, maar Suid-Afrika moes tot 1968 wag totdat hy hier op die mark gekom het. Teen daardie tyd is ‘n 1,5 liter-enjin ontwikkel en Suid-Afrika was die eerste land ter wêreld wat hierdie enjin, eerder as die 1300, gebruik het. Die 1500 was nie ‘n sukses in Suid-Afrika nie, maar die enjin is later oorsee in sy opvolgers, die Toledo en die Dolomite, gebruik, asook in die Spitfire 1500 en die laaste MG Midget. Wat die Triumph 1500 nog neer merkwaardig gemaak het, was die feit dat hy voorwielaandrywing gehad het.
Daar is min van hierdie motors in ‘n oorspronklike toestand in Suid-Afrika. Benewens die Britse motors wat Jaco tans restoureer, is hy ook besig met sy eie 1981 Ferrari Mondial, wat meganies dieselfde as die destydse 308 GTB en GTS was maar vier sitplekke gehad het. Hoewel die motor oorspronklik is, het hy besluit om die allooiwiele te vervang. Die rede hiervoor is dat die bande wat vir die oorspronklike allooiwiele ontwikkel is, metriese groottes het en dat dit feitlik onverkrygbaar in Suid-Afrika is.
Hy sê egter dat hy die oorspronklike wiele sal hou vir die dag wanneer hy dalk die motor verkoop. Volgens Jaco is daar tog ‘n paar skaars modelle waaraan hy graag sou wou werk, naamlik die Triumh Roadster, wat net na die einde van die Tweede Wêreldoorlog vervaardig is en die TR-reeks voorafgegaan het, asook die Mayflower. Hierdie model was die voorganger van die Herald, wat aanstaande jaar sestig jaar oud word.